Ulrik Haagerup kom med søforklaring om transport af hesten Jazz

DR valgte at betale for flytningen af hesten Jazz, fordi familien Langkildes flytning til Washington var billig sammenlignet med andre flytninger.

Sådan lød forklaringen fra DR's nyhedsdirektør Ulrik Haagerup 11. januar, da han kaldte hesteflytningen et 'fejljugement'.

Men forklaringen holder ikke vand. Det fremgår af DR's redegørelse i sagen, som blev offentliggjort sent onsdag.

Her står nemlig, at DR betalte 169.551 kroner ekskl. moms for den samlede flytning.

Og det er betydeligt mere end nogen anden DR's korrespondent de seneste fem år.

Nummer to på listen er Steffen Gram, for hvem det kostede 123.640 kroner at flytte hjem fra USA.

Redegørelsen udpensler ligeledes, at familien medbragte 38 kubikmeter med 'bohave'. Det svarer til mere end en lille container (20 fod).

Ulrik Haagerup har ellers forklaret, at familien 'ikke havde ret meget med'.

Se også: Statsrevisorerne om Langkildes hest: Vi har aldrig set noget lignende

Det sagde han

Ulrik Haagerup var ellers ganske skråsikker, da han bortforklarede den oprindelige beslutning om at nikke ja til Jazz' rejse.

- Det holder sig inden for budget. Faktisk var Johannes Langkildes families transport fra Danmark til USA langt billigere end sådan nogle ellers er, fordi de ikke havde ret meget med, lød det i DR2's Deadline.

- Det er uden for ret og rimeligt - uagtet at den samlede flytning for Johannes Langkilde og hans familie - oven i købet inklusive hest - ikke overstiger det man ellers ser i det private eller offentlige, når man flytter folk fra den ene ende af verden til den anden, sagde Ulrik Haagerup til Ekstra Bladet.

Haagerup erkender: Uklar formulering

Ulrik Haagerup har denne forklaring på sin søforklaring. Svaret falder i en sms.

'Jeg fik sikkert formuleret mig lidt uklart.'

'Det, jeg forsøgte at forklare, var, at i betragtning af, at der her var tale om at flytte en familie med to børn om på den anden side af kloden, var prisen for flytningen af indboet per person økonomisk helt inden for det acceptable.'

'Naturligvis er det bekosteligt at flytte korrespondenter om på den anden side af kloden. Men det er også et vilkår, hvis man ønsker – og det gør vi - at have dygtige udlands-korrespondenter rundt omkring i verden. Fratrukket hestetransporten, som vi har erkendt var en fejl, så er omkostningerne ved den konkrete flytning af en korrespondent med ægtefælle og to børn til Washington, inden for de almindelige budgetmæssige rammer.'

'Det er m.a.o. transporten af hesten, og den omkostning, der er forbundet med den, som ligger ud over det sædvanlige. Det er også den, vi siden har kaldt en fejl og sagt, at vi ikke kommer til at gentage,' skriver han.

Se også: DR-boss indrømmer heste-brøler: Det gør vi aldrig igen

Milliondyre flygtninger af DR-korrespondenter DR har brugt over en million kroner på at flytte deres korrespondenter alene de sidste fem år. Helt præcist er der brugt 1.008.683 kroner på at flytte 12 korrespondenter, viser DR's egen redegørelse af sagen om hestetransporten. Udgiften kommet op på en million licenskroner, selvom det kun er tre af de 12 korrespondenter, der har fået betalt flytning både ud og hjem. De resterende ni korrespondenter er enten ikke rejst hjem endnu, eller også har de været bosat i det land, som de skulle dække, da de blev ansat. Samtidig er millionen til flytning af DR-korrespondenter uden den berømte hestetransport til 69.000 kroner. DR har heller ikke regnet flybilletter og udgifter til visum med. Derfor har DR alene brugt en million kroner på flygtning af 'almindeligt bohave' og opbevaring de seneste fem år. Det giver en udgift på omkring 72.000 licenskroner per flygtning af en DR-korrespondent i gennemsnit. Johannes Langkildes flytning kommer op på omkring 170.000 kroner. Kilde: DR's redegørelse

Se også: Langkilde i særklasse: Heste-transport er 'no go' for danske diplomater

Se også: Engell: Langkildes hest kommer til at koste DR dyrt